Forsinkelser på Stavanger lufthavn fram til juni
Sikkerhets- og lysområdene ved Stavanger lufthavn skal utvides, og i den mest intensive anleggsperioden, fra 1. april til midten av juni, innføres det restriksjoner som vil påvirke flytrafikken, opplyser lufthavnen. I denne perioden kan det bli 10 til 20 minutters forsinkelser i flytrafikken i de mest trafikktette periodene på dagen. Samtidig kan enkelte naboer oppleve mer støy, da arbeidet vil føre til at inn- og utflygningsrutene i perioder må endres. - Enkelte av våre naboer vil oppleve økt støybelastning, mens andre vil oppleve mindre støy, opplyser lufthavnen. Arbeidet startet i januar og skal etter planen være ferdig i november. I løpet av året skal hovedrullebanen forlenges med 150 meter mot sør, og det skal etableres ny taksebane med tilknytning til rullebaneforlengelsen. Vindmåler- og vindpølsemaster skal skiftes ut, og deler av lysanlegget skal fornyes. Det skal også etableres ny utrykningsvei fra rullebanen. (©NTB)
På grunn av anleggsarbeid på Stavanger lufthavn må det påregnes forsinkelser i flytrafikken fra april til midten av juni.